google/wiki40b huggingface dataset:
Taurus

Historie

Taurus produserte sin første revolver, Modell 38101SO i 1941, og begynte med eksport til USA i 1968 gjennom en rekke importører. I 1970 kjøpte Bangor Punta Corporation, dengang hovedeier av Smith & Wesson, 54 prosent av Taurus. Dette førte til utstrakt samarbeid om design og produksjon. I 1977 ble Taurus kjøpt av sine nåværende eiere (2008), og alle bånd til Smith & Wesson ble brutt. Etter at den italienske våpenprodusenten Beretta var ferdig med sin kontrakt om produksjon av pistoler til det brasilianske militære i 1980, kjøpte Taurus fabrikken til Beretta i São Paulo sammen med produksjonsmaskiner, tekniske tegninger og ansatte. Taurus begynte så produksjonen av pistolen PT92, som er en Beretta klone. 
For å kunne arbeide mer effektivt opp mot markedet i USA ble Taurus International Manufacturing Incorporated, også kjent som Taurus USA, opprettet i 1984.
Dingevågen

Dingevågen er ei bukt i Gulen kommune i Sogn og Fjordane. Den ligger på sørbredden av Sognesjøen og er 1,2 kilometer lang og 3-400 meter bred. Innerst i vågen ligger bygda Dingja. Her ligger også munningen av Dingjaelva.
Hørsholm amt

Hørsholm Amt var et dansk amt.
Hørsholm birk, som hørte til Kronborg len, ble i 1660 overdratt Dronning Sophie Amalie på livstid. 1. januar 1685 ble det lagt inn under Københavns amt, men var fra 1700 under Kronborg amt. 25. januar 1701 ble Hørsholm overdraget til Dronning Louise og ble etter hennes død gitt til Kronprins Christian (VI) i 1725. Etter sin tronbestigelse i 1730 ga kongen den sydlige halvdel av Lynge-Kronborg herred med Hørsholm samt sognene Karlebo, Birkerød og Blovstrød til sin ektefelle Dronning Sophie Magdalene, som residerte på Hirschholm slott. Etter dronningens død den 27. mai 1770 falt amtet tilbake til Kronen og ble fra 10. september 1771 bestyret i forening med Kronborg og Frederiksborg amter. 1805 ble amtet nedlagt.
Sylwester Bednarek

Junior

Bednarek deltok ved ungdoms-VM i friidrett i Marrakech i 2005 og junior-VM i friidrett Beijing i 2006, og fikk fjerdeplass i begge disse mesterskapene. Kinesiske Huang Haiqiang vant begge disse mesterskapene. 
I 2007 deltok han ved junior-EM Hengelo, der han med 2,21 endte på sjetteplass. Oleksandr Nartov vant konkurransen med 2,23, og alle hopperne fra andre til sjetteplass hadde 2,21 som høyeste hopp. Året etter, i 2008, deltok han i junior-VM i Bydgoszcz i Polen, der han vant sin første store internasjonale medalje, da han fikk sølv bak ukrainske Bohdan Bondarenko, med høyden 2,24. 
I 2009 ble han U23-europamester i Kaunas. Han greide 2,28, som var ny personlig rekord.

Senior

Ved EM i friidrett innendørs 2009 greide han 2,22 meter i kvalifiseringen, men gikk ikke til finalen. Bedre gikk det ved VM i Berlin samme år. Han fikk ny personlig rekord på 2,32, og fikk bronse bak Jaroslav Rybakov og Kyriakos Ioannou. 
Han deltok i Lag-EM 2010 i Bergen der han kom på 8.-plass, og EM 2010 i Barcelona der han kom på 10.-plass.
Amir Meenai

Ameer Ahmad Minai (urdu: امیر مینا ئی, født 1828 i Lucknow, død 13. oktober 1900 i fyrstestaten Hyderabad) var en eminent urdu poet, som også skrev under kunstnernavnet Ameer. Han bemerket denne doble bruken av sitt navn i et vers:
نام كا نام، تخلص كا تخلص ہے امير

ايک يہ وصف خداداد مرے نام ميں ہے
naam kaa naam, takhallus ka takhallus hae ameer

ayk yeh vasf-e khudaadaad miray naam meN hae
Det tjener både som mitt navn og mitt 'non de plume.

Dette er en Gudegitt gave ved mitt navn.
Ameer var en populær dikter både blant folket og aristokratiet. Han ble også aktet høyt av samtidige poeter som Ghalib og Daagh Dehlvi. En av hans store beundrere var urdupoeten Muhammad Iqbal.
Teatergarasjen

Teatergarasjen er scenen til BIT Teatergarasjen (Bergen Internasjonale Teater) BIT. BIT Teatergarasjen ble etablert i 1983/84, og hadde fra 1990 frem til sommeren 2008 Teatergarasjen i Nøstegaten som hovedarena. Nye Teatergarasjen skal etter planen stå ferdig i 2017, bare noen hundre meter fra den opprinnelige beliggenheten. Den nye adressen er i Baneveien, rett ved Sentralbadet i Bergen. Før det nye teaterhuset står ferdig presenterer BIT Teatergarasjen sine forestillinger på ulike arenaer i Bergen.
Siste kunstprosjekt i Teatergarasjen fant sted 8. mai 2008. Kunstneren Kjetil Kausland gikk en profesjonell kamp i kampsporten Mixed Martial Arts mot svenske Martin Vojcic i kunstprosjektet No Más.
Idrettslaget Trond

Historie

Klubben ble stiftet 9. mai 1920 som Sportsklubben Sport, av en guttegjeng fra Pappenheim, med Olav Graven i spissen. I 1924 ble klubben innmeldt i Arbeidernes Idrettsforbund (AIF). Fem år senere ble det splittelse i AIF, og de politiske stridighetene spredte seg til Sportsklubben Sport. I januar 1930 ble klubben delt i to: Sportsklubben Sport og Sportsklubben Djerv. Fram til krigen drev de to klubbene parallelt.
Det ble drevet godt på friidretts-siden med blant annet høydehopper og landslagsdeltager Odd Benjaminsen. Begge klubbene stilte fotball-lag og deltok i øverste klasse i enkelte år. Videre gjorde klubbene seg bemerket i ski, sykkel og svømming. De hadde også medlemmer som drev med boksing, bryting og orientering.
I 1948 vedtok begge klubbene sammenslåing med navnet Djerv/Sport. I februar 1951 fikk klubben navnet Idrettslaget Trond.

Idretter

I etterkrigsårene ble klubben representert i orientering, sykkel, bandy, boksing, gangsport og håndball for kvinner og menn.
I dag har klubben avdelinger for fotball og innebandy.

Fotball

Fotball er den største aktiviteten i Trond. Det stilles guttelag i alle klasser opp til og med juniornivå. På jentesiden har man aldri lyktes med å etablere et juniorlag. Fotballagene trener og spiller kamper på Rosenborgbanen, som ligger i hjertet av Rosenborg-området.
Klubben hadde suksess i 1950 da de spilte kvalifisering til 2. divisjon, selv om det ble et knepent tap. I 1953 tapte Trond 2-3 for Vito i semifinalen i junior-NM.
Den kjente toppspilleren Odd Iversen startet sin karriere i Trond, før han gikk til Rosenborg i 1964. I nyere tid er Markus Henriksen den mest kjente a-lagsspilleren som opprinnelig kom fra Trond.

Innebandy

Klubbens innebandyavdeling, Trond Innebandy, ble opprettet da Bakklandet Innebandyklubb (stiftet 16. mai 2006) ble til en særavdeling av idrettslaget høsten 2013.
Anton Carl Ludwig von Tabouillot

Liv

Tabouillot stammet fra en fransk adelsslekt fra Regret ved Verdun, hvis stamtavle begynte med den kongelige franske procureur Claude de Tabouillot (født 1630). Louis de Tabouillot var sønn av conseiller du roi Louis François de Tabouillot og Anne de Grandfèbre. Under den franske revolusjon ble familiens eiendom beslaglagt og moren giljotinert i Paris i 1794. Louis de Tabouillot flyktet i 1793 til Preussen, der han i 1795 ble sekondløytnant i den prøyssiske armé. Han forlot hæren som kaptein i 1810.
21. mai 1811 ble han utnevnt av de franske myndighetene til borgermester (maire) i Essen, som i 1806 ble okkupert av franske tropper og innlemmet i Storhertugdømmet Berg, en fransk-napoleonsk klientstat under Napoleonskrigene med Napoleon Louis Bonaparte som storhertug. Han ble offisielt innsatt i embedet den 31. mai og var borgermester til sin tidlige død i 1813.
Han ble gift i 1802 i Essen med Johanna von Brüning (1777–1835). De var foreldre til Franz Georg Karl Wilhelm von Tabouillot (f. 1803), som var dommer i Münster. Sistnevnte var gift med Karoline Luise Alexandrine von Scheibler, en etterkommer etter filosofen Christoph Scheibler (1589–1653). Deres sønn var premierløytnant Ferdinand Franz Ludwig Heinrich Johann von Tabouillot genannt von Scheibler (1840–1869). Etterkommerne brukte den sistnevnte skrivemåten av familienavnet.
Tabouillot har etterkommere i Tyskland, Spania og Skandinavia.
Bryting under Panamerikanske leker 1963

Bryting under Panamerikanske leker 1963 Bryting var med som en av tjueto sporter under de fjerde Panamerikanske leker som ble arrangert i São Paulo i Brasil fra 20. april til 5. mai 1963. Det ble konkurrert i åtte vektklasser i fristil. USA ble beste nasjon, de vant alle åtte gullmedaljene.
Guomindang-invasjonen av Burma

Krigen

I 1949 var Mao Zedong i ferd med å vinne den kinesiske borgerkrigen og stilt ovenfor en kommunistisk offensiv i det sørlige Kina, planla Chiang Kai-shek å gjøre Yunnan-provinsen til nasjonalistenes siste skanse. Da kommunistene invaderte provinsen i desember, opplevde Chiang at hans egen general Lu Han gjorde forredæri ved å bevæpne lokalbefolkningen for å kaste ut de nasjonalistiske styrkene. Dette gjorde det i neste omgang lett for kommunistene å ta kontroll over provinsen. I en slik håpløs situasjon hadde Chiang få alternativer, men fattet beslutningen om å sende styrkene sine inn i Burma. Det kom til kamper med burmesiske styrker, men Chiangs styrker lyktes i å etablere et fotfeste inne på burmesisk territorium for å fortsette krigen derfra. Fem tusen nasjonalistiske soldater forsøkte også å invadere Fransk Indokina, men ble nesten umiddelbart stoppet av franske styrker. Styrkene ble holdt i fangenskap inntil de omsider ble sendt til Taiwan i 1953.
Den burmesiske hæren hadde lite å stille opp med ovenfor Chiangs styrker, og kunne ikke forhindre at Goumindang-styrken okkuperte store områder mellom Kengtung og Tachilek. I juni 1950 stilte den burmesiske hæren et ultimatum til de kinesiske inntrengerne, hvor de kunne velge mellom å overgi seg eller forlate Burma øyeblikkelig. Goumindang-styrken, under ledelse av General Li Mi, nektet å lystre, og burmeserne svarte med å angripe Tachilek, som i løpet av få uker var sikret. Li Mi valgte å trekke styrken sin inn i et mindre tilgjengelig fjellterreng, hvor burmeserne vanskelig kunne føre noen effektiv kampanje mot dem. Han fikk rett, og selv om Burma i tre år forsøkte å angripe, lyktes de aldri i å drive Goumindang-styrken ut. Samtidig forsøkte General Li Mi å gjenerobre Yunnan i august 1952 med en styrke på 2100 mann. Forsøket mislyktes, og skulle bli nasjonalistenes siste fremstøt i Fastlands-Kina. Li Mi, som nå forstod at han ikke kunne gjenetablere nasjonalistisk kontroll over Kina, bestemte seg for å konsolidere Goumindang-styrkens kontroll over grenseområdene på burmesisk side ved å erobre større og mer befolkede områder. Den burmesiske hæren hadde intet effektivt svar på den kinesiske ekspansjonen.
I perioden helt frem til 1960 fortsatte konflikten, uten at den førte til noe avgjørende fremgang for den burmesiske hæren. Imidlertid skulle ting snu seg da en grenseavtale ble inngått med Folkerepublikken Kina det året, en avtale som løste en komplisert grensekonflikt mellom de to landene. Avtalen innbefattet at Kina skulle hjelpe Burma med å håndheve suverenitet over dets territorium, og i november ble en styrke på 20 000 sendt inn for å klarere området for Goumindang-geriljaer. Intervensjonen, som har fått navnet Kampanjen ved den sino-burmesiske grensen, viste seg å være vellykket, og Goumindang-styrken ble tvunget til å trekke seg ut av Burma. Dette markerte slutten på konflikten, samt et sterkere forhold mellom regjeringene i Rangoon og Beijing.
Volleyball under Middelhavslekene 1997

Volleyball under Middelhavslekene 1997. Volleyball var en av flere sporter under de trettende middelhavslekene som ble arrangert i Bari i Italia i perioden 13. til 25. juni 1997. Det var ellevte gangen som volleyball var med på programmet under middelhavslekene. Det var to turneringer en for mann og en for kvinner. .
Xiao Gong

Keiserinne Gong Ren, 孝恭仁皇后烏雅氏; Hiyoošungga Gungnecuke Gosin Hūwanghu (født 1660 i Kina, død 1723) var Kangxi-keiserens fjerde hustru/keiserinne og datter av oberstløytnant Wei-wu 威武. Hun er best kjent som Xiao Gong.
OJ 287

OJ 287 er en kvasar som ligger 3,5 milliarder lysår fra jorden i retning stjernebildet Krepsen. I OJ 287 er det et sort hull som er det største som er kjent per 2008. Det har en masse som tilsvarer 18 milliarder soler.
I OJ 287 finnes det også et svart hull på ca. 100 millioner solmasser og disse to sorte hullene danner et binærsystem.
Straumsnutane

Straumsnutane er en gruppe nunataker om lag 28 km øst for Witte Peaks i den nordøstlige delen av Ahlmannryggen i Dronning Maud Land. Den ble oppdaget av Den tyske antarktisekspedisjonen under ledelse av Alfred Ritscher i 1938–39, og oppkalt etter Willy Stein, båtsmann på ekspedisjonen. De ble kartlagt av Den norsk-britiske-svenske antarktisekspedisjonen (NBSAE), mellom 1949-52 og fikk nytt navn av nordmennene.
Erik Mjelde

Karriere

Erik Mjelde var elev på SK Branns fotballgymnas, og han viste at han hadde kvaliteter som midtbanespiller. Han trente med A-laget til Brann, og den 30. juni 2002 fikk han sin debut på Stadion, der Brann vant 4-1 over Molde FK. Mjelde fikk spille seks A-lagskamper for Brann, før han i midten av 2003-sesongen ble utlånt til Løv-Ham. Etter tre sesonger i Løv-Ham kjøpte Sandefjord Fotball Mjelde for 40 000 kroner. 
Han ble svært populær i Sandefjord. I 2009-sesongen var han kaptein for klubben og scoret han elleve mål på 29 kamper. Han var den mestscorende midtbanespilleren i Tippeligaen den sesongen.
Mjelde hadde lenge et ønske å spille for Brann igjen. I januar 2010 var han ønsket av Brann og Tromsø. Den 22. januar ble SF og Brann enige om en overgang for Mjelde. Han signerte en 4-årsavtale med bergensklubben.
Mjelde ble frigitt av Brann 15. mars 2013 etter en konflikt med Brann trener Rune Skarsfjord. Mjelde signerte samme dag en 3-årsavtale med Lillestrøm.
Mjelde scoret det første målet mot Haugesund den 15. april 2011 på like under 11 sekunder. Han er derfor rekordholder for raskeste mål i Tippeligaen noensinne.
Mjelde scoret det første målet i 2012 sesongen mot Lillestrøm fra egen banehalvdel.
29. oktober 2014 ble det klart at han var klar for sin andre periode i Sandefjord Fotball. I 2015 spilte han 25 kamper og scoret 5 mål for Tippeligaklubben.
Rødbrun bladvikler

Utseende

En middelsstor til ganske stor (vingespenn 16-24 millimeter) vikler, hodet, thorax og forvingens grunnfarge rødlig brune. Den er noe mørkere enn de andre Pandemis-artene og kan kjennes på et tydelig rødskjær. Forvingen har et mørkere nettmønster. Et felt ved roten, et skrått tverrbånd i midten og en trekantet flekk ved spissen er noe mørkere, med et markert rødskjær. Bakvingen er gråbrun med kantfrynser som er hvitgule ved roten slik at det blir en lys kantlinje. Larven er blekgrønn med utstående, hvite børster. Hodekapselen er svart med lyse lengdestriper, ryggplaten på det første kroppsleddet er svart.

Levevis

Som de andre bladviklerne har denne arten larver som kan leve på mange ulike løvtrær. De voksne sommerfuglene flyr i juli-august.

Utbredelse

Arten er utbredt over hele Europa (bortsett fra Island) og i det nordlige Asia.
I Norge er den vanlig i Sør-Norge.
Bilkø

Bilkø eller trafikkork (saktegående eller stillestående (bil)trafikk) på vei er en tilstand som karakteriseres av lengre reisetid og lavere hastigheter på bilveier. Bilkøer kan utløses av en rekke faktorer, men dannes når trafikken nærmer seg – eller overstiger – veiens maksimale kapasitet. De kan forekomme regelmessig – og da ofte i utpregede flaskehalser – eller uregelmessig. De fører til en konsentrasjon av kjøretøy med forbrenningsmotorer i gang og i sin tur økende luftforurensning.
      Køer er langt fra begrenset til bilveier, men disse har vist seg særlig utsatt fordi kapasiteten er temmelig lav sammenlignet med kollektive transportmidler – særlig jernbaner og tunnelbaner, men kapasiteten på veien kan også økes ved å overføre trafikk fra biler til busser eller trikker. En kø av transportmidler som tog eller fly er mindre iøynefallende fordi togene eller flyene sjelden står eller går tett i tett slik som bilene på en vei.

Virkemidler mot bilkøer

Bilkø kan avhjelpes ved trafikkvarsling bl.a. via radio og Google Maps, samt skilting og omkjøring forbi købelastede strekninger. Dersom tilstrekkelig mange bilister forbereder seg på bilkø og velger alternative kjøreruter eller endrer tid for bilturen, vil det forebygge bilkø. Særlig i rushtrafikken vil det avhjelpe bilkø dersom bilister parkerer bilen, velger andre transportmidler, som kollektivtrafikk, eller går eller sykler. Hvis man havner i bilkø, vil god køkultur redusere bilkøen.  Utålmodige bilister i bilkø kan skape farlige situasjoner, uhell og ulykker og mer bilkø. Man bør beregne god tid og holde avstand og ikke prøve å spare inn noen sekunder på å kjøre forbi.
Hvordan man skal redusere bilkøer på lang sikt er et omstridt politisk spørsmål.  Virkemidler er å øke kapasiteten på veinettet, gjøre kollektive løsninger, å gå og sykle mer attraktivt og innføring av restriktive tiltak som rushtidsavgift og bomringer for å begrense biltrafikken i byer og tettbygde strøk.  Miljøargumenter som klimautfordringer og å begrense luftforurensing er brukt som argumenter for restriktive tiltak, som også har innvirkning på trafikkmengden og omfanget av bilkø.
Anthaxita

Utseende

En liten (5 millimeter), forholdsvis kort og bred, litt flat, mørk praktbille med silkeaktig glans. Hodet er stort og bredt med store, rundede fasettøyne. Antennene er forholdsvis korte og tynne. Pronotum har rundede sider, mye bredere enn langt, med kraftig, nettmasket mikroskulptur. Dekkvingene har ikke punktrader, overflaten er litt læraktig.

Levevis

Som de fleste praktbiller utvikler larvene seg i død ved. De voksne billene finnes gjerne på blomster.

Utbredelse

Arten er kjent fra Peru.
Flyktningkrisen i 1921

Flyktningkrisen i 1921 viser til strømmen av russiske flyktninger etter at Det russiske riket gikk i oppløsning 
og ble erstattet av den sovjetiske staten (USSR). De russiske flyktningene var en stor gruppe i mellomkrigstiden. 
De måtte flykte på grunn av Den russiske revolusjonen og borgerkrigen som fulgte, samt sultkatastrofen i 1921.
Daværende president i Røde Kors, Gustav Ador, beskrev flyktningstrømmene som et problem som gikk «beyond the power 
of exclusively humanitarian organizations». De mange hundretusener menneskene på 
flukt i Europa og i Asia ble et problem som trengte internasjonale løsninger.

Verdens første høykommissær for russiske flyktninger

I 1921 gjorde Folkeforbundet Fridtjof Nansen til verdens første høykommissær for russiske flyktninger. Ettersom det russiske riket 
ikke fantes lengre, det var blitt erstattet av USSR som en følge av revolusjon og borgerkrig, var det mange av de russiske 
flyktningene som ikke lenger tilhørte Russland – de var blitt statsløse. I 1922 ble Nansenpasset opprettet. Det skulle fungere 
som identitetspapir og reisedokument for russiske, statsløse flyktninger. Senere ble passet utvidet til også å verne om armenere, assyrere, assyro-kaldeere, og på 1930-tallet:jøder.

En kjernegruppe av soldater

Anslaget på russiske flyktninger i denne perioden varierer fra 750 000 til 3 millioner.  Flyktninghistoriker 
Claudena Skran forteller at kjernen besto av tidligere soldater fra Den hvite armé:«the defeated White armies 
constituted its core»  I tillegg til de tidligere soldatene skal også en del av 
flyktningene ha vært sivile flyktninger fra urolighetene som oppsto i etterkant av Den russiske revolusjon. 
Det har tidligere vært antatt at hovedårsaken til masseflukten var revolusjonen av 1917, men Skran viser at det heller
var hendelser som Den røde armés invadering av Ukraina i 1919, seieren over Den hvite armé i de europeiske delene av 
Russland i 1919-20 og den ødeleggende sultkatastrofen som rådet i Volga,Transkaukasus og Ukraina i 1921-1922.
Flyktningene i disse årene dro til Istanbul, Balkan, Polen, Finland, Romania. I de østlige delene av
det tidligere russiske riket varte kampen mot bolsjevikene lengst, og da denne motstanden ble slått ned i 1922 
dro store grupper russiske flyktninger til Mandsjuria.
Phloeidae

Utseende

Store (20 – 30 mm), svært flate, brunlige teger. De er svært godt kamuflert og ligner lav-kledte trestammer. Både hode, thorax og bakkropp er sterkt, bladaktig utvidet sideveis. Fasettøynene er delt i en øvre og en nedre del. Antennene er tynne og tre-leddete. Scutellum er ikke speiselt stort, forvingene er nettaktig rynkete. Føttene er tre-leddete.

Levevis

Phloeidae har ufullstendig forvandling, overgang fra nyklekt larve til det voksne kjønnsmodne insektet går gradvis gjennom flere nymfestadier. Phloeidae har yngelpleie, hunnen vokter over eggene og i alle fall over det første nymfestadiet, som hun enten dekker med kroppen sin eller bærer rundt på kroppen. de suger på ulike busker og trær, i alle fall i myrtefamilien (Myrtaceae). Disse tegene er utmerket kamuflert når de sitter på trestammer, men kan også forsvare seg ved å sprute væske fra stinkkjertlene, som munner ut på ryggen.

Utbredelse

Familien finnes bare i Sør-Amerika.
Paradise (film)

Om filmen

Filmen er den Oscar-belønnede manusforfatteren Diablo Codys regissørdebut etter at hun skrev manus til filmer som Juno (2007), Jennifer's Body (2009) og Young Adult (2011).

Handling

Den konservative unge kvinnen Lamb Mannerheims (Julianne Hough) tro på Gud får seg en real knekk når hun er innblandet i en flyulykke som gjør at hun får brannskader på to tredjedeler av kroppen. Hun sjokkerer sin lille hjemby når hun fornekter Guds eksistens på en offentlig kongress. Hun reiser deretter til Las Vegas for å ha det moro og få tilbake livsgnisten, der hun møter en bartender og kynisk salongsanger som hjelper henne med å få realisert så mange gjøremål som mulig fra sin Napkin of Sin-liste av de skitne gjerningene hun vil gjennomføre.
Eutychide

Utseende

Små til middelsstore (vingespenn gjerne 20-30 millimeter), brune smygere med hvite flekker på vingene. Vingenes underside har lyse vingeårer.

Levevis

De aller fleste har larver på gress eller andre enfrøbladete planter.

Utbredelse

Slekten er vidt utbredt i Mellom- og Sør-Amerika.
Sigvarts beste ballader

Sigvarts beste ballader er en samleplate med Sigvart Dagsland, utgitt i 1991.
Cangzhou kraftvarmeverk

Cangzhou kraftvarmeverk er et kullkraftverk og et såkalt kraftvarmeverk basert på kogenerasjon, i byen Cangzhou i provinsen Hebei, i det nordlige Kina. Det har en installert produksjonskapasitet på 650 MW fordelt på 3 like store turbiner á 650 MW hver. Anlegget stod ferdig i 2007. Operatør er selskapet China Resources Power Co Ltd, som eier 95% av anlegget.
Sandstorm

En sandstorm eller støvstorm er et meteorologisk fenomen som er vanlig i tørre og halvtørre områder der vind kan blåse store mengder sand og støv. Slike sandstormer oppstår som regel av konveksjon i forbindelse med kraftig oppvarming av jordoverflaten, ofte i etter perioder med langvarig tørke. En sky av drivende støv blir vanligvis regnet for å være en sandstorm hvis sikten er mindre enn 1000 m, og som alvorlig om sikten blir mindre enn 500 m.

Opphav

Vanligvis oppstår sandstormer i forbindelse med konveksjon fra en varm overflate. Disse strømmene kan skape vind opp mot 120 km/t (33 m/s) og stormene er ofte så store at de kan flytte hele sanddyner. Sandstormer kan bære med seg store mengder sand og støv, og framkanten kan av og til bli en vegg som er 3000 m høy av sand som kan transporteres flere tusen kilometer. Sandstormer oppstår ofte i Sahara i forbindelse med den globale passatvinden. Disse blir også kalt simoom eller simoon (sîmūm, sîmūn). Haboob (həbūb) er en sandstorm som oppstår i Sudan. Tørke er ofte en av de medvirkende årsakene til standstormer, i tillegg til dårlig jordbruk.

Konsekvenser

Sandstormer kan være farlig for trafikken, spesielt på veier som går gjennom tørre og flate områder. I 1991 ble en motorvei i San Joaquin-dalen i California rammet av en sandstorm med vind opp mot orkan styrke (33 m/s). Sikten ble redusert til en halv billengde og førte til en massiv kjedekollisjon som involverte 164 biler, tok livet av 17 mennesker og skadet 151.
Sandstormer kan fjerne verdifull matjord, og slippe den fra seg steder der den ikke er ønsket.
Simoom (sîmūm, sîmūn) kan føre til store mengder atmosfærisk støv over Europa. Sand fra Sahara som er ført opp i atmosfæren har av og til gitt rødfarget regn i Norge. I tillegg skal sand fra Sahara påvirke vekstvilkårene for plankton vest i Atlanterhavet, og ifølge enkelte forskere være en viktig kilde til sjeldne mineraler for planter i Amazonas.

På andre planeter

Sandstormer kan også oppstå i stor skala på planeten Mars. Disse sandstormene varer lenger og dekker mye større områder enn på Jorda, og av og til kan de dekke hele planeten og vare flere hundre dager.